रामायणम्/उत्तरकाण्डम्/सर्गः ८२
ऋषेर्वचनमाज्ञाय रामः सन्ध्यामुपासितुम् ।	
उपाक्रमत्सरः पुण्यमप्सरोगणसेवितम् ।। ७.८२.१ ।।	
तत्रोदकमुपस्पृश्य सन्ध्यामन्वास्य पश्चिमाम् ।	
आश्रमं प्राविशद्रामः कुम्भयोनेर्महात्मनः ।। ७.८२.२ ।।	
तस्यागस्त्यो बहुगुणं कन्दमूलं तथौषधिम् ।	
शाल्यादीनि पवित्राणि भोजनार्थमकल्पयत् ।। ७.८२.३ ।।	
स भुक्तवान्नरश्रेष्ठस्तदन्नममृतोपमम् ।	
प्रीतश्च परितुष्टश्च तां रात्रिं समुपाविशत् ।। ७.८२.४ ।।	
प्रभाते काल्यमुत्थाय कृत्वा ऽ ऽह्निकमरिन्दमः ।	
ऋषिं समुपचक्राम गमनाय रघूत्तमः ।। ७.८२.५ ।।	
अभिवाद्याब्रवीद्रामो महर्षिं कुम्भसम्भवम् ।	
आपृच्छे स्वां पुरीं गन्तुं मामनुज्ञातुमर्हसि ।। ७.८२.६ ।।	
धन्यो ऽस्म्यनुगृहीतो ऽस्मि दर्शनेन महात्मनः ।	
द्रष्टुं चैवागमिष्यामि पावनार्थमिहात्मनः ।। ७.८२.७ ।।	
तथा वदति काकुत्स्थे वाक्यमद्भुतदर्शनम् ।	
उवाच परमप्रीतो धर्मनेत्रस्तपोधनः ।। ७.८२.८ ।।	
अत्यद्भुतमिदं वाक्यं तव राम शुभाक्षरम् ।	
पावनः सर्वभूतानां त्वमेव रघुनन्दन ।। ७.८२.९ ।।	
मुहूर्तमपि राम त्वां ये च पश्यन्ति केचन ।	
पाविताः स्वर्गभूताश्च पूज्यास्ते सर्वदैवतैः ।। ७.८२.१० ।।	
ये च त्वां घोरचक्षुर्भिः पश्यन्ति प्राणिनो भुवि ।	
हतास्ते यमदण्डेन सद्यो निरयगामिनः ।। ७.८२.११ ।।	
ईदृशस्त्वं रघुश्रेष्ठ पावनः सर्वदेहिनाम् ।	
भुवि त्वां कथयन्तो ऽपि सिद्धिमेष्यन्ति राघव ।। ७.८२.१२ ।।	
गच्छ चारिष्टमव्याग्रः पन्थानमकुतोभयम् ।	
प्रशाधि राज्यं धर्मेण गतिर्हि जगतो भवान् ।। ७.८२.१३ ।।	
एवमुक्तस्तु मुनिना प्राञ्जलिः प्रग्रहो नृपः ।	
अभ्यवादयत प्राज्ञस्तमृषिं पुण्यशालिनम् ।। ७.८२.१४ ।।	
अभिवाद्य मुनिश्रेष्ठं तांश्च सर्वांस्तपोधनान् ।	
अध्यारोहत्तदव्यग्रः पुष्पकं हेमभूषितम् ।। ७.८२.१५ ।।	
तं प्रयान्तं मुनिगणा ह्याशीर्वादैः समन्ततः ।	
अपूजयन्महेन्द्राभं सहस्राक्षमिवामराः ।। ७.८२.१६ ।।	
स्वस्थः स ददृशे रामः पुष्पके हेमभूषिते ।	
शशी मेघसमीपस्थो यथा जलधरागमे ।। ७.८२.१७ ।।	
ततो ऽर्धदिवसे प्राप्ते पूज्यमानस्ततस्ततः ।	
अयोध्यां प्राप्य काकुत्स्थो मध्यकक्ष्यामवारुहत् ।। ७.८२.१८ ।।	
ततो विसृज्य रुचिरं पुष्पकं कामगामि तत् ।	
विसर्जयित्वा गच्छेति स्वस्ति ते ऽस्त्विति च प्रभुः ।। ७.८२.१९ ।।	
कक्षान्तरविनिक्षिप्तं द्वास्स्थं रामो ऽब्रवीद्वचः ।	
लक्ष्मणं भरतं चैव गत्वा तौ लघुविक्रमौ ।।	
ममागमनमाख्याय शब्दापयत मा चिरम् ।। ७.८२.२० ।।	
इत्यार्षे श्रीमद्रामायणे वाल्मीकीये आदिकाव्ये श्रीमदुत्तरकाण्डे व्द्यशीतितमः सर्गः ।। ८२ ।।	

रामायणम्/उत्तरकाण्डम्